**Udkast til Østkredsens ændringsforslag til ny**

**divisionsturneringsform**

**Herunder kommenteres på hvert af de forslag til ændringer, som fremgår af ”Forslag til Divisionsturnering 2019” med seneste ændring af 17.01.18.**

**Med sort skrifttype er overskrifter og alle væsentlige ændringer i forhold til den nuværende turneringsform beskrevet, mens udvalgets kommentarer, overvejelser og holdninger er beskrevet med rød tekst.**

**Formålet med det ny forslag:**

* At divisionsturneringen opfattes som en gennemgående konkurrence, der styrker klubbens sammenhold omkring løbsdeltagelse. Enig, men vi mener, at den nuværende form også tilgodeser dette. En udvidelse med flere matcher og afskaffelse af op-/nedrykningsmatch kunne i sig selv måske være en styrkelse, men kan også komme til at virke modsat.
* At barriererne for løbsdeltagelse for nye medlemmer nedbrydes, idet alle løbere bliver vigtige i matchen og kun de to bedste løbere i hver klasse. Enig. Der bør gives point til flere løbere, således at flere får glæde af at være med. Dog bør der fortsat være flest point til de bedste for også at animere disse til at være med.
* At klubber, der prioriterer B&U-arbejdet favoriseres, idet flere og særligt unge løbere kan score point i den samlede match. Delvis enig, idet vi mener, at alle nye i klubberne – ikke kun børn og unge – bør tilgodeses. Klubberne skal således også animeres til at skaffe flere voksenløbere, idet disse måske på længere sigt er en bedre investering. Derfor bør også B-løbere belønnes med flere point.
* At det generelle løbsudbud i kredsene øges. Delvis enig. Nogle mener, at der er for få løbstilbud – andre, at der er alt for få ledige weekender til alternative aktiviteter. Derfor hælder vi mest til at bevare det nuværende løbsudbud på 6 løbsdage.

**Forslaget i detaljer:**

* Divisionsturneringen løbes efter alm. klasseinddeling på langdistancen. Delte meninger. Den nuværende opdeling i grupper betyder flere deltagere i hver gruppe og dermed mere konkurrence. I sidste års op-/nedrykningsmatch for 4./5. division deltog 123 løbere i 17 grupper, dvs. i gennemsnit 7,2 deltager pr. gruppe. Alm. klasseinddeling er meget mere enkel at forstå, men betyder færre deltagere i hver klasse. Med 54 klasser ville der i ovennævnte match blot have været 2,3 deltagere i gennemsnit pr. klasse.
* (Dog kun A, B og C-klasser). Dette må betyde, at alle AK- og AM-baner nedlægges, hvilket vi umiddelbart er imod, fordi det måske vil udelukke nogle ældre fra de svære baner.

Længere nede i forslaget er dog ikke alle AK-baner slettet alligevel. Mere om det senere.

* Banelængden reduceres med 10-25%. Ved at reducere banelængden opvejes ulempen ved at nedlægge AK- og AM-banerne. Den reducerede banelængde svarer tillige i store træk til de nuværende banelængder i divisionsturneringen.

**Pointtildeling:**

* Begynder: 1 point pr. gennemført løber, dog max. 3 point pr. klub. Enighed om, at der skal være en begrænsning, men foreslår i stedet et loft på 4 point pr. klub, dvs. max. 4 tællende løbere, svarende til hvad der foreslås for øvrige klasser.
* H/D10: 8-7-6-5-4-3-2-1 point til de 8 hurtigste, øvrige deltagere, der gennemfører banen får 1 point. Godt forslag, men enighed om, at tillægspointene også bør gives i øvrige ungdomsklasser. Tillægspoint sammenholdt med, at ungdomsklasserne har 2-års intervaller, mens voksenklasser – bortset fra H/D21 – har 5 års-intervaller, vil medføre den ønskede favorisering af ungdommen.
* 8-7-6-5-4-3-2-1 point til de hurtigste i alle øvrige A-klasser, dog maks. 4 tællende fra samme klub. Såfremt man benytter traditionel klasseinddeling, vil dette betyde, at stort set alle deltagere – også i 1. division – vil få point med hjem, hvilket anses for positivt. Der vil være voldsomt mange ”spildpoint” i de lavere divisioner. For ensartethedens skyld ønsker vi dog samme pointtildeling i alle divisioner – også for 4., 5. og 6 division i Østkredsen. Max. 4 tællende fra hver klub er en udmærket begrænsning.
* B- og C-klasser: 50% af de point, der uddeles i den tilsvarende A-klasse. Dette kunne umiddelbart opfattes som demotiverende for B- og C-løbere, der kunne tænke, at de kun er halvt så meget værd for klubben som A-løbere, men alligevel anbefales denne pointtildeling for at motivere klubberne til ikke at bruge langsomme A-løbere i B/C-klasserne, da selv de langsomme A-løbere vil kunne score flere point ved at deltage på en A-bane med dobbelt så mange point til rådighed som på B-banen. Derved vil det kun være reelle B/C-løbere, der stiller op i B/C-klasserne, men alligevel er de garanteret en vis mængde point.

For at undgå halve point anbefales en 4-4-3-3-2-2-1-1 pointtildeling og med max. 4 tællende løbere pr. klub som i A-klasserne.

* Klasser ældre end H/D70 vil også blive pointgivende. Med mange gamlinge i klubberne er dette positivt. Dog betyder det ekstra arbejde til banelæggeren i form af flere korte blå baner, hvilket dog ikke anses for en uoverkommelig opgave, eftersom dette krav også er gældende i andre sammenhænge.
* Arrangører opfordres til at have størst muligt genbrug af baner mellem klasserne, således at opgaven med banelægning og afvikling kan minimeres. I princippet kan man vel fortsætte med de 10 baner, der nu kræves, med tillæg af nogle korte blå baner. Arbejdet bliver således under ingen omstændigheder mindre, men dog heller ikke større, end hvad der kræves ved kredsløb.

**Antal matcher og afviklingen af disse:**

* Divisionsturneringen afvikles med 3-4 eller 4-5 indledende matcher efterfulgt af en finale. Ubetinget enighed om, at de nuværende regler med to indledende matcher og én op-/nedrykningsmatch klart er at foretrække. Klubberne har vanskeligt ved at samle alle løbere mere end 3 gange om året, og op-/nedrykningsmatchen er et tilløbsstykke, der virkelig animerer klubber og løbere. En traditionel turnering med op- og nedrykning af henholdsvis bedste og dårligste klub over en sæson frygtes tillige at ville skabe såkaldte ”elevatorhold”, dvs. en større forudsigelighed om, hvilke hold der vil rykke op eller ned.

Vi ønsker også fortsat 4 klubber i hver division med undtagelse af laveste division, hvor antallet nødvendigvis må tilpasses, ligesom vi ønsker bibeholdt klub-mod-klub-matcherne i matchen, således at der reelt er 6 matcher i hver division pr. løbsdag.

* De indledende matcher afvikles i marts-maj og august-september med en finale i første weekend i november. Enighed om at rykke turneringen ½ år, således at DM-Hold og op-/nedrykningsmatcherne kan blive afviklet sidst på forårssæsonen, hvor vejret alt andet lige er langt bedre end i november, hvilket yderligere vil animere klubberne til at stille med fuldt hold, ligesom muligheden for at afholde klubsamlende aktiviteter som fælles frokostbord m.m. efter matchen vil være betragteligt større.

Hvorvidt begge de to indledende matcher skal lægges i efteråret, eller om den anden indledende match skal afvikles i begyndelsen af foråret, bør afhænge af løbskalenderens øvrige aktiviteter.

Der bør ikke lægges divisionsmatcher i de forårsweekender, hvor der også er konfirmationer.

Oprykning af en del deltagere til ældre klasser midt i turneringen betragtes som en formalitet med ens betingelser for alle klubber.

* Alle indledende matcher og finalen planlægges i DOFs langtidskalender og vil være sammenfaldende for alle kredse. Udmærket idé, idet divisionsturneringen derved prioriteres. I 2018 anvendes 10 weekender.
* Matcher i 1., 3. og 5. division afvikles på søndage, mens øvrige matcher afvikles på lørdage. Helt uenige. I alle 3 kredse vil der i så fald være væsentlig flere deltagere om søndagen end om lørdagen. Man bør i stedet kombinere det således, at 1. division i Nord og Syd afvikles for sig, mens 2. og 3. division afvikles sammen. I Øst bør 1. og 2. division afvikles sammen og 3., 4., 5. og 6. division sammen. Det betyder lige store blokke. Dog kan forskellige forhold betyde, at det ikke er muligt at lave disse konstellationer hver gang.

Stor modstand mod afvikling af divisionsmatcher om lørdagen, hvor mange er på arbejde. Det er også helt uacceptabelt at planlægge for, at en klub både skal arrangere og løbe i samme weekend. Enighed om, at vi holder fast i de nuværende 6 søndage som værende reserveret til divisionsturnering. I 2018 har man i Øst været nødsaget til at bruge 4 søndage til de indledende runder og en lør-/søndag i november til op-/nedrykningsmatcher. Uheldigt, men formentlig eneste mulighed for turneringsudvalget, så længe divisionsmatcher ikke er prioriteret højere generelt.

* Finalen afvikles altid af klubberne i 2. division eller lavere og tildeles af den ansvarlige kreds. Enig. Det kan ikke være anderledes, når arrangøren skal findes mindst et år i forvejen.
* Alle matcher er åbne for deltagelse af løbere fra andre klubber. Disse løbere starter i divisionsmatchen, men kan naturligvis ikke score point. Enighed om at åbne baner bør afvikles på samme måde som nu, jf. reglementets Tillæg 1.

I praksis betyder dette, at hvis åbne baner er identiske med banerne i divisionsmatchen, må deltagerne på åbne baner ikke starte på samme minuttal som en deltager på den tilsvarende bane i divisionsturneringen, men ændres de åbne baner bare for en enkelt posts vedkommende, kan deltagerne starte når som helst som ”put & run”.

**Ændringer til reglementet:**

* 2.4 og 2.5, AM klasser slettet i 4.2.1. Alle AM-klasser er slettet helt fra reglementet, ligesom der generelt er forslag om ændrede banelængder i mange klasser – helt uafhængigt af forslaget til ændring af divisionsturneringen.
* 2.6, skygge og starthjælp: Skygning er tilladt i alle klasser, undtagen i klasser med betegnelsen: E, A, AM og AK ønskes ændret til, at skygning er tilladt ved alle løb i Begynder-, B- og C-klasser (dog ikke D/H10).

Vi læser de nuværende regler således: Skygning er generelt tilladt på begynder (grøn) og lette (hvid) baner. I finalen dog kun på begynder (grøn).

Nuværende klassegruppe 9 løber begynderbane og omfatter D/H10, D/12B og Begynder, mens klassegruppe D/H8 løber let bane og omfatter klasserne D/H12, D/H14B, D/H20C og D/H21C.

Pt. må der altså til ordinære divisionsmatcher skygges på disse baner.

Det nye forslag indebærer, at man også må skygge på D/H16B, D/H20B, D/H21B og D/H35B, der alle er mellemsvære baner. Vi ser ingen grund til, at løbere på mellemsvære baner skal kunne skygges.

Derimod tillader det nye forslag ikke skygning på D/H10, hvilket kan give problemer. En D/H10-løber kan ved tilmeldingen måske overtales til at klare sig uden skygge og bliver derfor tilmeldt på D/H10-banen, hvor der kan scores mange point. Men på dagen tør løberen alligevel ikke at løbe uden sin skygge og burde derfor rykkes ned på begynderbanen, som imidlertid kun giver 1 point. Vi forudser, at forældre vil følge barnets ønske og skygge, selv om barnet løber i D/H10-klassen.

Er det så ikke bedre at tillade skygning i D/H10-klassen?

Tilbage er kun D/H12, hvor det pt. er tilladt at skygge, mens det ikke er tilladt i det nye forslag. Her vil der nok være mindre behov for skygning, ligesom der ikke er samme incitament til at skubbe den urutinerede løber op på en A-bane, idet der også er en D/H12B-bane, der giver mange point.

Vi er meget tilbøjelige til at fastholde de nuværende skygningsregler – dog måske bortset fra D/H12.

* 3.8: løber flere klasser samme baner, skal klasserne starte i forlængelse af hinanden. I det nuværende reglement gælder denne regel ikke i divisionsturneringen, men det ønsker man at ændre på med det nye forslag.

Vi er ikke uenige i dette.

* Klasser og baner: Baner med reduceret længde og sværhedsgrad ændres/nedlægges, således at det samlede antal baner formindskes og modsvarer efterspørgslen.

D/H16AK foreslås nedlagt. Alternativt valg kunne være D/H16 med foreslået reduceret banelængde på henholdsvis 3,0-4,1 km og 4,1-5,3 km – eller D/H16B med samme foreslåede banelængder.

D/H20AK og D/H20AM foreslås nedlagt. Der henvises til D/H21 eller D/H21K.

D/H20B og D/H20C foreslås nedlagt. Der henvises til D/H21B og D/H21C.

H55AK foreslås ændret til H45AK.

Vi er enige i disse nedlæggelser og ændringer.

Med det nye forslag tilbydes følgende mellemsvære B-baner: D/H16B, D/H21B og D/H35B. Med vores nuværende alderssammensætning vil det betyde en overvægt af deltagere i D/H35B. Vi foreslår denne ændret til D/H45B for at flytte nogle deltagere til D/H21B.

Endvidere foreslår vi en ny klasse D/H21BL (lang mellemsvær bane) til de deltagere, der har stor løbsstyrke, men ringere orienteringsevner. Her tænkes især på adventureløbere.

For D/H14-løbere og ældre vil der kun være én C-klasse (let): D/H21C. Forhåbentlig bliver der brug for flere lette baner, når der bliver mange point at hente, men indtil videre nøjes vi med den ene.

Bemærk, at i forslaget er alle Ungdoms-A-baner på forhånd reduceret i længde, mens de tilsvarende B-baner er øget, således at de respektive A- og B-baner har samme længde. Begrundelsen herfor er, at der ikke er så stor forskel på en A- eller B-løbers løbeevne som på orienteringsevnen. Skal vi nøjes med at reducere ungdoms-A-banerne med 10% frem for de 25%, der er angivet i forslaget?

05.04.18.

Torkil.